Source: https://ficek.sk/navrh-na-vydanie-platobneho-rozkazu-28251
Timestamp: 2020-04-05 18:55:37+00:00
Document Index: 17607740

Matched Legal Cases: ['§ 13', '§ 13', 'súd ', 'súd ', '§ 14', '§ 14', '§ 15', '§ 15', '§ 517', '§ 517', '§ 3', '§ 642', '§ 48']

[2020] Návrh na vydanie platobného rozkazu | Právna Poradňa
Návrh na vydanie platobného rozkazu
Oblasť práva: Vymáhanie pohľadávok, Bratislavský
Odpovedá: Advokát (Trnava)
Odpovedané dňa: 29. 7. 2017
Otázka: Návrh na vydanie platobného rozkazu
Dobrý deň, chcela by som sa informovať ohľadne vypracovania platobného rozkazu. Akému okresnému súdu mám daný platobný rozkaz adresovať (môžem podľa svojho trvalého bydliska) - pri uvádzaní odporcu mám uviesť jeho osobnú adresu alebo adresu miesta podnikania s. r. o. (pri zaslaní zrušení zmluvy sa mi ale z adresy podnikania zásielka vrátila a odporca mi povedal, aby som to poslala na jeho súkromnú). Úrok z omeškania sa stanovuje z celkovej sumy, ktorú ma odporca zaplatiť, lebo v zmluve o diele mám sumu 2500, - eur, kde mám aj 0, 05 % za každý deň omeškania ako pokutu, ale odporcovi som ešte na materiál poskytla sumu 3000, - eur, stanoví sa teda úrok z omeškania z celkovej sumy po sčítaní súm alebo len zo sumy 2500, - eur - úrok z omeškania sa stanovuje do zaplatenia alebo treba dať nejaký presný dátum? Ďakujem za pomoc.
Odpoveď: Návrh na vydanie platobného rozkazu
Miestna príslušnosť okresného na rozhodovanie o žalobe
Miestnu príslušnosť okresných súdov na rozhodovanie o žalobe o vydanie platobného rozkazu upravuje ustanovenie § 13 Civilného sporového poriadku. Podľa tohto ustanovenia je miestne príslušným ten okresný súd, v ktorom má žalovaný tzv. všeobecný súd, ak nie je ustanovené inak.
Podľa ustanovenia § 13 Civilného sporového poriadku Na konanie v prvej inštancii je miestne príslušný všeobecný súd žalovaného, ak nie je ustanovené inak.
Tzv. všeobecný súd žalovaného je následne v Civilnom sporovom poriadku upravený v ustanoveniach §§ 14 a 15. Určenie presného súdu závisí na tom, či je Vaším dlžníkom právnická osoba, t.j. spoločnosť s ručením obmedzeným alebo fyzická osoba. Zodpovedanie tejto otázky Vám určí konkrétny okresný súd. Žalovaným (Vaším dlžníkom) bude ten, s kým ste uzatvorili zmluvu o dielo alebo inú ústnu dohodu týkajúcu sa Vašej pohľadávky.
Podľa ustanovenia § 14 Civilného sporového poriadku Všeobecným súdom fyzickej osoby je súd, v ktorého obvode má fyzická osoba adresu trvalého pobytu.
Podľa ustanovenia § 15 ods. 1 Civilného sporového poriadku Všeobecným súdom právnickej osoby je súd, v ktorého obvode má právnická osoba adresu sídla.
Z Vašej otázky mi vyplýva, že ste zmluvu uzatvorili so spoločnosťou s ručením obmedzeným, nakoľko jeho konateľ (možno aj spoločník) Vás až následne požiadal o zaslanie odstúpenia od zmluvy alebo výpovede na jeho súkromnú adresu. Tzn. že miestna príslušnosť sa vo Vašom prípade bude riadiť ustanovením § 15 ods. 1 Civilného sporového poriadku.
Adresu sídla Vášho dlžníka nájdete na stránke Obchodného registra Slovenskej republiky, kde môžete Vášho dlžníka vyhľadať buď prostredníctvom jeho obchodného mena alebo identifikačného čísla.
Právna úprava úrokov z omeškania
Právo požadovať úrok z omeškania v prípade omeškania s plnením peňažného dlhu upravuje ustanovenie § 517 ods. 2 Občianskeho zákonníka. Podľa tohto ustanovenia môžete od dlžníka požadovať popri samotnom plnení (istine) aj úrok z omeškania z tohto plnenia.
Podľa ustanovenia § 517 ods. 2 Občianskeho zákonníka Ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis.
Presnú výšku úrokov z omeškania v rámci občiansko-právnych vzťahov následne upravuje nariadenie vlády č. 87/1995 v spojení so základnou úrokovou sadzbou Európskej centrálnej banky. Podľa tohto ustanovenia sa výška úrokov z omeškania určí zo základnej úrokovej sadzby Európskej centrálnej banky navýšenej o päť percentuálnych bodov. Ak ste od zmluvy o dielo odstúpili po dátume 16.03.2016 bude vo Vašom prípade výška úrokov z omeškania predstavovať sumu vo výške 5 % ročne (v prípade, že ste v záväzkovom vzťahu vystupovali ako právnická osoba, tak 9 %).
Podľa ustanovenia § 3 nariadenia vlády č. 87/1995 Z. z. Výška úrokov z omeškania je o päť percentuálnych bodov vyššia ako základná úroková sadzba Európskej centrálnej banky platná k prvému dňu omeškania s plnením peňažného dlhu.
Tento úrok z omeškania sa určí a vypočíta z dlžného peňažného plnenia. Ak je síce v zmluve uvedené, že ste svojmu dlžníkovi (zhotoviteľovi) poskytli preddavok 2.500,- €, ale v skutočnosti ste mu poskytli 3.000,- €, tak vo Vašom prípade predstavuje dlžná suma výšku 3.000,- €. Následne sa úrok z omeškania bude počítať z tejto sumy. V rámci súdneho konania je však veľmi dôležité preukázať, že ste svojmu dlžníkovi naozaj odovzdali sumu vo výške 3.000,- € a nielen sumu vo výške 2.500,- € ako je uvedené v zmluve.
Úrok z omeškania sa bežne v žalobách o vydanie platobného rozkazu požaduje vo forme: "... úrok z omeškania vo výške 5 % ročne zo sumy .... € od .... (presný deň omeškania) do zaplatenia...".
Tzn. že i vo Vašom prípade je potrebné presne určiť deň, kedy bol Váš dlžník v omeškaní, aby ste vedeli súdu uviesť deň, od ktorého požadujete priznať úrok z omeškania. V prípade zmluvy o dielo je možné v zmysle zákonnej úpravy odstúpiť od zmluvy z viacerých dôvodov. Najčastejším dôvodom odstúpenia od zmluvy o dielo býva uplatnené právo upravené v ustanovení § 642 ods. 1 Občianskeho zákonníka. Toto ustanovenie upravuje právo objednávateľa odstúpiť od zmluvy o dielo až do vyhotovenia diela.
Odstúpením od zmluvy sa každá zmluva zrušuje od počiatku a obe zmluvné strany sú si povinné vydať plnenia, ktoré boli poskytnuté na základe tejto zmluvy. Bežne sa v odstúpení od zmluvy dlžníka zároveň vyzýva, aby v primeranej lehote, zväčša 7 dní, vrátil zaplatený preddavok za vykonanie diela. Uplynutím tejto lehoty sa Váš dlžník dostáva do omeškania s plnením svojho peňažného záväzku. Ak ste mu v rámci odstúpenia od zmluvy neurčili žiadnu lehotu, Váš dlžník bol v omeškaní nasledujúci deň po doručení odstúpenia.
Podľa ustanovenia § 48 ods. 2 Občianskeho zákonníka Odstúpením od zmluvy sa zmluva od začiatku zrušuje, ak nie je právnym predpisom ustanovené alebo účastníkmi dohodnuté inak.
Nepravdivý návrh na rozvod
﻿A﻿l﻿e﻿n﻿a﻿ ﻿M﻿e﻿c﻿k﻿o﻿v﻿á﻿
Ďakujem pekne za skorú odpoveď na moju otázku.
﻿M﻿i﻿r﻿o﻿s﻿l﻿a﻿v﻿a﻿ ﻿K﻿i﻿a﻿p﻿e﻿š﻿o﻿v﻿á﻿
28. januára
Chcela by som sa poďakovať za ústretovosť a rýchlu pomoc pri riešení môjho problému.
﻿P﻿e﻿t﻿e﻿r﻿ ﻿S﻿z﻿a﻿b﻿o﻿
23. apríla
Rychle a vysoko odborné poradenstvo. Ďakujem.
03.04.2020 - Rozvod a alimenty na manželku
03.04.2020 - Dedičstvo alebo podvod
03.04.2020 - Nárok na odstupné
03.04.2020 - Kde požiadať o vrátenie vodičského preukazu?
03.04.2020 - Vrátenie zálohy